Peter Skaarup (DF), 2009-05-29:
Fru Karen Hækkerup kan sagtens hidse sig op over forskellige ting, som Socialdemokraterne gerne vil anderledes end regeringen og end Dansk Folkeparti på forskellige områder, men jeg tillader mig bare her i den sene stund ved den absolutte afslutning af et forslag, som vi har brugt masser af tid på i Folketingets Retsudvalg, vi haft samråd om det, vi har haft debatter her i Folketingssalen, vi havde en lang forespørgselsdebat i tirsdags om det, at konkludere en lillebitte ting – uden at snakke om det forebyggende arbejde og de ting, som ikke har noget med det her forslag at gøre – og det er, at her ved slutspurten, her ved målstregen kan jeg se, at det, der af nogle betragtes som et alternativ til regeringen og Dansk Folkeparti på det retspolitiske område, er dybt splittet, hvad angår det her forslag.
Hvorfor kan man ikke bare erkende det?
For man kan jo se oppe på tavlen, når der trykkes på knapperne lige om lidt, hvem der trykker på den grønne, det gør regeringen og Dansk Folkeparti, og det er der også nogle fra oppositionen, der gør, og så er der nogle, der trykker på den røde, og det er nogle andre fra oppositionen.
Det viser den uenighed, der er.
Erkend da bare det.
Jeg kender udmærket det forslag, som fru Line Barfod omtaler, og der kan da bestemt være nogle fornuftige elementer i det, som man måske er nødt til at tage i brug, fordi kommunerne i nogle tilfælde har spillet fallit i forhold til det forebyggende arbejde.
Der kan det godt være, at Folketinget skal gå mere til den.
Det handler i øvrigt specielt om socialdemokratisk ledede kommuner med København som et godt eksempel, hvor tingene ikke har fungeret godt nok, når det gælder det forebyggende arbejde og integrationen.
Så der kan givetvis gøres mere, men som formanden sagde: Det er jo altså, som også jeg sagde, L 211, bandepakken, vi behandler lige nu i Folketinget.
Der vil jeg vælge at holde mig til den og så sige, at uanset de bortforklaringer, som fru Line Barfod kommer med, så er der en dyb uenighed i det, man kan kalde oppositionen, på det retspolitiske område, og vi er bare nødt til at forholde os til, at det er sådan.
Det var der nogle der snakkede meget om før den her debat, men den her debat bekræfter, at det er sådan.
Men undskyld, hvor ved fru Line Barfod fra, at minimumsstraffe ikke virker?
Altså, to af de partier, som fru Line Barfod vist gerne vil samarbejde med og måske gerne vil udgøre et flertal sammen med, har jo på forskellig vis i hvert fald udtrykt deres tilslutning til, at minimumsstraffe virker.
Man har sagt, hvad vi i Dansk Folkeparti er helt enige i, nemlig at man da i hvert fald kan sikre sig ved minimumsstraffe, at med den minimumsstraf på 1 års fængsel, man har valgt, er der i hvert fald 1 år, hvor et bandemedlem, der er i besiddelse af våben, er i fængsel og dermed ikke kan lave ny ballade og ny kriminalitet.
Så noget virker det vel, kan vi ikke blive enige om det?
Jeg må sige, at jeg stadig væk undrer mig over, at der er et alternativ – eller nogle, der kalder sig et alternativ – der kan producere mindst tre forskellige meninger om lovforslaget her i dag, og som kan producere mindst tre forskellige meninger om de ændringsforslag, der er.
For det, jeg synes er godt, er, at det er et mindretal, for man kan altså ikke blive enig om noget som helst.